ไอแบงก์ชุบชีวิตครอบครัวผู้ต้องขัง
ไอแบงก์ลงนามความตกลง ร่วมกับกรมราชทัณฑ์ และ ศอ.บต.เปิดตัวโครงการ &#8220;ศรัทธาธรรมนำชีวิต&#8221; ใน 3 จังหวัดชายแดนภาคใต้พร้อมปล่อยกู้เพื่อส่งเสริมอาชีพสุจริตแก่ครอบครัวและญาติผู้ต้องขัง ในพื้นที่ 3 จังหวัดชายแดนภาคใต้
6 มิ.ย. 2555

ไอแบงก์ลงนามความตกลง ร่วมกับกรมราชทัณฑ์ และ ศอ.บต.เปิดตัวโครงการ “ศรัทธาธรรมนำชีวิต” ใน 3 จังหวัดชายแดนภาคใต้พร้อมปล่อยกู้เพื่อส่งเสริมอาชีพสุจริตแก่ครอบครัวและญาติผู้ต้องขัง ในพื้นที่ 3 จังหวัดชายแดนภาคใต้
นายก่อเกียรติ วงศ์อารี ผู้ช่วยกรรมการผู้จัดการธนาคารอิสลามแห่งประเทศไทย เปิดเผยว่า ธนาคารได้ร่วมลงนามข้อตกลงกับกรมราชทัณฑ์ กระทรวงยุติธรรม และศูนย์อำนวยการบริหารจังหวัดชายแดนภาคใต้ (ศอ.บต) จัดทำแผนการดำเนินงานจัดทำโครงการ “ศรัทธาธรรมนำชีวิต” ในทัณฑสถาน 3 จังหวัดชายแดนภาคใต้ ได้แก่ เรือนจำกลางยะลา เรือนจำกลางปัตตานี และเรือนจำกลางนราธิวาส ซึ่งกำหนดจะจัดขึ้นระหว่างเดือน พ.ค.ก.ค. 2555
ขณะเดียวกันธนาคารยังได้จัดให้กิจกรรมส่งเสริมอาชีพ เพื่อแนะนำสินเชื่อในการประกอบอาชีพสุจริตแก่ครอบครัวและญาติผู้ต้องขัง เพื่อเปิดโอกาสให้กับญาติผู้ต้องขังได้ประกอบอาชีพสุจริตที่มีความยั่งยืน และเพื่อเป็นการรองรับการสร้างอาชีพของครอบครัวให้กับผู้ต้องขัง และหลังจากผู้ต้องขังได้รับการพ้นโทษ ธนาคารก็จะให้เงินกู้เพื่อไปประกอบอาชีพ
ทั้งนี้ ธนาคารจะให้เงินกู้ตั้งแต่ 5,000 บาทขึ้นไป จนถึงไม่เกิน 5 แสนบาท คิดอัตราผลตอบแทน 6% คงที่นาน 5 ปี ซึ่งหากลูกค้าชำระเงินครบ ไม่มีประวัติการค้างชำระหนี้ธนาคารจะคืนอัตราผลตอบแทนให้ 4.5% ที่ผ่านมาได้อนุมัติเงินกู้ให้แล้วจำนวน 20 ราย วงเงิน 3.5 แสนบาท โดยธนาคารได้จัดสรรเงินกู้สำหรับผู้ประกอบธุรกิจรายย่อยและระดับรากหญ้า ใน 3 จังหวัดชายแดนภาคใต้ 1,600 ล้านบาท 
นอกจากนี้ ธนาคารยังได้จัดกิจกรรมบรรยายศาสนธรรมแก่ผู้ต้องขังมุสลิม เพื่อเข้าไปมีส่วนร่วมในการส่งเสริมและสนับสนุนการพัฒนาทางด้านจิตใจ อารมณ์ และการมีทัศนคติที่ดี รวมทั้งการปฏิบัติตนของผู้ต้องขังมุสลิมให้สอดคล้องกับหลักคำสอนศาสนาในขณะที่อยู่ในทัณฑสถาน
สำหรับก่อนหน้านี้ธนาคารอิสลามได้ปล่อยกู้เพื่อสร้างอาชีพให้กับผู้ประกอบการรายย่อยโดยประสบความสำเร็จอย่างล้นหลาม